คลังชงรัฐคงแวต7% หวั่นบริโภค-ลงทุนหด
เสนอ ครม.ต่ออายุลดภาษีมูลค่าเพิ่ม 7% หวังช่วยกระตุ้นเศรษฐกิจ
2 มิ.ย. 2558

เสนอ ครม.ต่ออายุลดภาษีมูลค่าเพิ่ม 7% หวังช่วยกระตุ้นเศรษฐกิจ
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า คลังจะไม่ปรับเพิ่มอัตราภาษีมูลค่าเพิ่ม (แวต) ที่ลดอัตราการเก็บจาก 10% เป็น 7% ไปจนถึงวันที่ 30 ก.ย. 2558 โดยจะนำเสนอให้คณะรัฐมนตรี (ครม.) พิจารณาในเร็วๆ นี้ 
ทั้งนี้ จะให้ขยายเวลาลดแวตออกไปอีกอย่างน้อย 1 ปี แต่ ครม.จะให้ขยายเวลาออกไปมากกว่าก็ได้ ขึ้นอยู่กับการพิจารณา ซึ่งก็ไม่มีผลต่อการเก็บรายได้ของกรมสรรพากรในปีงบประมาณ 2559 ที่อยู่ระหว่างการพิจารณาของสภา เนื่องจากเป้าหมายอยู่ภายใต้สมมติฐานไม่มีการเพิ่มแวต
นายรังสรรค์ กล่าวว่า ขณะนี้เศรษฐกิจไทยอยู่ในช่วงการฟื้นตัว แต่ยังเปราะบางจากผลกระทบเศรษฐกิจนอกประเทศ การปรับเพิ่มขึ้นภาษีแวตในช่วงนี้จึงไม่เหมาะสม กระทบต่อการบริโภคและการลงทุนของประเทศ ซึ่งเป็นเครื่องยนต์หลักในการขับเคลื่อนเศรษฐกิจ
นอกจากนี้ รัฐบาลยังสามารถเพิ่มประสิทธิภาพการเก็บภาษีได้โดยไม่ต้องเพิ่มอัตราภาษี และกรมสรรพากรก็จะมีมาตรการป้องกันการทุจริตการขอคืนภาษีปลอม กรมสรรพสามิตก็จะเข้มงวดสินค้าหนีภาษีและสินค้าลักลอบ เป็นต้น